Președintele Klaus Iohannis împlinește, sâmbătă, 56 de ani și își petrece ziua de naștere la Neptun, la vila de protocol, pe litoral aflându-se și liderii PNL, care i-au transmis șefului statului "La mulți ani", transmite corespondentul MEDIAFAX.

De ziua sa de naștere, președintele Klaus Iohannis se află, alături de soția sa, Carmen Iohannis, în stațiunea Neptun, la vila de protocol, unde potrivit unor surse locale ar fi ajuns încă de vineri seară.

Și liderii PNL se află, sâmbătă, pe litoral, Alina Gorghiu, Vasile Blaga și Cătălin Predoiu participând în cursul dimineții la lansarea cărții lui Puiu Hașotti, la Constanța.

De altfel, copreședintele PNL Alina Gorghiu i-a transmis șefului statului „La mulți ani”.

Întrebată dacă va participa la sărbătorirea zilei de naștere a șefului statului, Gorghiu a răspuns: „Eu nu, dar îi urez Â«La mulți aniÂ». Astăzi este ziua domnului președinte, îi urez și eu, alături de Vasile Blaga, toate cele bune”.

În 3 iunie, președintele Klaus Iohannis a mers la Neptun, la vila de protocol din stațiune, atunci el aflându-se pentru prima dată pe litoralul românesc după ce a devenit șef al statului.

Klaus Iohannis s-a născut în 13 iunie 1959, la Sibiu, într-o familie modestă de sași transilvăneni, așa cum se menționează pe pagina sa de Facebook.

Neptun a fost stațiunea preferată a fostului președinte Traian Băsescu. În cei zece ani de mandat, acesta a fost prezent la Neptun în fiecare vară și a mers de mai multe ori la una din terasele din zonă.